CELEX: 32007R1178
Language: lt
Date: 2007-10-05 00:00:00
Title: 2007 m. spalio 5 d. Komisijos reglamentas (EB) Nr. 1178/2007 dėl tam tikrų prekių klasifikavimo Kombinuotojoje nomenklatūroje

10.10.2007   
            
            
               LT
            
            
               Europos Sąjungos oficialusis leidinys
            
            
               L 264/3
            
         
      KOMISIJOS REGLAMENTAS (EB) Nr. 1178/2007
   2007 m. spalio 5 d.
   dėl tam tikrų prekių klasifikavimo Kombinuotojoje nomenklatūroje
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
   kadangi:
   
               (1)
            
            
               Siekiant užtikrinti, kad Reglamento (EEB) Nr. 2658/87 priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu.
            
         
               (2)
            
            
               Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Bendrijos teisės aktų nuostatomis įteisintai nomenklatūrai, kuri visiškai ar iš dalies parengta pagal Kombinuotąją nomenklatūrą arba pagal kurią ji papildomai detalizuojama atsižvelgiant į tarifų ir kitų su prekyba susijusių priemonių taikymo poreikius.
            
         
               (3)
            
            
               Laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės turėtų būti klasifikuojamos priskiriant KN kodą, nurodytą 2 skiltyje, remiantis tos lentelės 3 skiltyje išdėstytais motyvais.
            
         
               (4)
            
            
               Reikėtų numatyti, kad atsižvelgiant į Bendrijoje taikomas priemones, susijusias su dvigubos kontrolės sistemomis ir į Bendriją importuojamų tekstilės dirbinių išankstine ir retrospektyvia priežiūra, ir remiantis 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą (2), 12 straipsnio 6 dalies nuostatomis, valstybių narių muitinių išduotos privalomosios tarifinės informacijos dėl prekių klasifikavimo Kombinuotojoje nomenklatūroje, kuri neatitinka šio reglamento nuostatų, turėtojas galėtų dar 60 dienų ja remtis.
            
         
               (5)
            
            
               Muitinės kodekso komitetas per pirmininko nustatytą laikotarpį nepareiškė nuomonės,
            
         PRIĖMĖ ŠĮ REGLAMENTĄ:
   1 straipsnis
   Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant tos lentelės 2 skiltyje nurodytą KN kodą.
   2 straipsnis
   Atsižvelgiant į Bendrijoje taikomas priemones, susijusias su dvigubos kontrolės sistemomis ir į Bendriją importuojamų produktų išankstine ir retrospektyvia priežiūra, ir remiantis Reglamento (EEB) Nr. 2913/92 12 straipsnio 6 dalies nuostatomis, valstybių narių muitinių išduota privalomąja tarifine informacija, kuri neatitinka šio reglamento nuostatų, dar galima remtis 60 dienų.
   3 straipsnis
   Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje, 2007 m. spalio 5 d.
      
         
            Komisijos vardu
         
         László KOVÁCS
         
         
            Komisijos narys
         
      
   
   
      (1)  OL L 256, 1987 9 7, p. 1. Reglamentas su paskutiniais pakeitimais, padarytais Reglamentu (EB) Nr. 733/2007 (OL L 169, 2007 6 29, p. 1).
   
      (2)  OL L 302, 1992 10 19, p. 1. Reglamentas su paskutiniais pakeitimais, padarytais Reglamentu (EB) Nr. 1791/2006 (OL L 363, 2006 12 20, p. 1).
   
      PRIEDAS
      
                  Prekių aprašymas
               
               
                  Klasifikavimas
                  (KN kodas)
               
               
                  Motyvai
               
            
                  (1)
               
               
                  (2)
               
               
                  (3)
               
            
                  Dirbinys, pasiūtas iš dviejų skirtingų spalvų megztinių cheminių pluoštų medžiagų, tinkamų maudymosi kostiumams. Dirbinys dėvimas tiesiog ant kūno ir pridengia tik krūtinę dviem iš anksto suformuotais ir metaliniais lankeliais sutvirtintais kaušeliais su plonu paminkštinimo sluoksniu.
                  Dirbinys turi siauras nuimamas petnešėles. Jis užsegamas iš nugaros pusės sagtele. Kūną apjuosiančios dirbinio dalies vidinėje pusėje yra lipnios juostelės, tvirtai priglundančios prie nugaros ir prilaikančios dirbinį kartu su petnešėlėmis bei metaliniais lankeliais sutvirtintais kaušeliais.
                  (liemenėlė, skirta dėvėti kaip maudymosi kostiumo viršutinė dalis)
                  (Žr. nuotraukas Nr. 640 A, 640 B) (1)
                  
               
               
                  6212 10 90
               
               
                  Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis, 61 skirsnio 2 pastabos a punktu ir KN kodus 6212, 6212 10 ir 6212 10 90 atitinkančiais prekių aprašymais.
                  Nors pagal bendrą išvaizdą, sukirpimą ir medžiagos tipą prekė atrodo kaip viršutinė dviejų dalių maudymosi kostiumo („bikini“) dalis, ji nepriskirtina 6112 pozicijai (maudymosi kostiumai), nes neturi apatinės „dviejų dalių maudymosi kostiumo“ dalies. Žr. taip pat SS paaiškinimų 6112 pozicijos paaiškinimų C dalį.
                  Be to, prekė nelaikytina 6112 pozicijai (maudymosi kostiumai) priskirtina „nesukomplektuota preke“, apibrėžta 2 bendrosios aiškinimo taisyklės a punkte, nes neturi pagrindinių sukomplektuotos prekės (t. y. dviejų dalių maudymosi kostiumo) savybių (ji viena nenaudotina maudantis).
                  Kadangi 6212 pozicijai priskiriamos visų rūšių liemenėlės, ši prekė laikytina liemenėle ir, priskirtina 6212 pozicijai. Žr. SS paaiškinimų 6212 pozicijos paaiškinimų antrosios pastraipos 1 punktą. Du iš anksto suformuoti kaušeliai su paminkštinimo sluoksniu ir metaliniu lankeliu būdingi klasikinei liemenėlei. Kartu su lipniomis juostelėmis, tvirtai priglundančiomis prie nugaros, bei nuimamomis petnešėlėmis arba be jų dirbinys turi visus „kūną prilaikančio drabužio“ požymius. Žr. taip pat SS paaiškinimų 6212 pozicijos paaiškinimų pirmąją pastraipą.
               
            
         
      
                  
                     
               
               
                  
                     
               
            
         (1)  Nuotraukos pateikiamos tik informavimo tikslams.